Α.Ο. Κηφισιάς

Ο Αθλητικός Όμιλος Κηφισιάς (Α.Ο. Κηφισιάς) είναι αθλητικό σωματείο, το οποίο ιδρύθηκε επίσημα το 1932 στην Κηφισιά. Ως ανεπίσημο σωματείο λειτουργούσε από το 1926. Στο παρελθόν δραστηριοποιήθηκε στα αθλήματα ποδόσφαιρο, καλαθοσφαίριση, πετοσφαίριση, στίβο, κολύμβηση, σκοποβολή κ.α. Σήμερα διαθέτει τμήματα αντισφαίρισης, επιτραπέζιας αντισφαίρισης και σκάκι.Αθλητικός Όμιλος Κηφισιάς - Tennis Club - Ιστορία  aoktennis.gr

Το ποδοσφαιρικό τμήμα του συλλόγου, από τη δεκαετία του 1980 αγωνίστηκε έξι περιόδους στη Δ΄ Εθνική. Το 2000 συγχωνεύτηκε και απορροφήθηκε από τον Πανερυθραϊκό αλλά το 2006 επανιδρύθηκε ως «Α.Π.Ο. Κηφισιάς». Το Μάιο του 2012 συγχωνεύτηκε με τον Ελπιδοφόρο Κηφισιάς, ομάδα Δ΄ Εθνικής, και δημιούργησαν την Α.Ε. Κηφισιάς.

Το τμήμα πετοσφαίρισης του Α.Ο. Κηφισιάς μετείχε τη δεκαετία του 1970 στο πρωτάθλημα της Α΄ Εθνικής κατηγορίας. Επανήλθε, έπειτα από αδράνεια τη δεκαετία του 2000, ενώ το 2015, έπειτα από συγχώνευση του τμήματος με το αντίστοιχο του «Α.Ο. Μεταμόρφωσης» δημιουργήθηκε ο Α.Ο.Π. Κηφισιάς.

 Τμήμα ποδοσφαίρου 
 Προγενέστερα σωματεία 
Στις 6 Ιουνίου 1926 η ποδοσφαιρική ομάδα της Κηφισιάς μετέβη στη συνοικία "Ποδαράδες" της Ν. Ιωνίας, όπου κατενίκησε με 2-0 τον Παμμικρασιατικό Σύνδεσμο Νέων με γκολ των Βουτσινά, Κουμανταρόπουλου. Τον Ιανουάριο του 1927 είχε οργανωθεί καλά, όπως αναφέρεται:

"Μία από τας καλυτέρας ανεπισήμους ομάδας της πόλεως μας είναι η του Αθλητικού Συλλόγου Κηφισσίας. Κατά την τρέχουσαν ποδοσφαιρικήν περίοδον ιδρυθείσα τείνει να αποβή η ισχυροτέρα ομάς των περιχώρων μας."

Στο ίδιο δημοσίευμα αναφέρεται πως τη σεζόν 1926-27 είχε αντιμετωπίσει τις ομάδες: Παμμικρασιατικό (0-0), Ηλυσιακό (3-0), Β΄ Απόλλωνα (3-2), Υπεροχή (3-2) και Γκλόρια Καλλιθέας (8-2). Είχε δε προγραμματίσει αγώνα με τον Α.Ο. Παλαιό Φάληρο και με άλλες ομάδες. Το Μάρτιο του 1927 η Γ.Σ. του συλλόγου αποφάσισε να τον μετονομάσει σε "Γυμναστικό Σύλλογο η Κηφισιά", με πρόεδρο τον Κων. Δήμα, που ήταν και πρόεδρος της κοινότητας και μέλη του νέου Δ.Σ. τους: Στέφ. Τζούνα (κοινοτικό σύμβουλο), Παντελή Παπανικολάου (καθηγητή), Ιωάννη Παλαιογιαννίδη, Δημ. Καρώνη (δικηγόρο), Γ.Ν. Κούρτη (καθηγητή) και Μιχ. Γ. Γεωργαντά (δικηγόρο, κοιν. σύμβουλο και πολιτευτή). Αρχηγοί των τμημάτων ορίστηκαν οι: Αρμάνδος Τσίκολης (ποδοσφαίρου και αγωνιστικών παιδιών), Γεώργιος Βουτσινάς (β΄ ποδοσφαιρικής ομάδας) και Αχιλλεύς Γεωργαντάς (αθλητισμού).

 Ίδρυση 
Το 1932 ιδρύθηκε ο Α.Ο. Κηφισιάς. Αρχικά αποτέλεσε ανεπίσημο σωματείο και αγωνίστηκε σε πλήθος φιλικών παιχνιδιών εντός και εκτός Αθηνών. Το 1938 αναγνωρίστηκε επίσημα από την Ε.Π.Ο."ΕΓΓΡΑΦΗ ΝΕΩΝ ΣΥΛΛΟΓΩΝ ΣΤΗΝ ΕΠΟ", "Αθλητισμός", 14 Οκτωβρίου 1938, σελ. 6 (ψηφ. σελ. 189) και εντάχθηκε στη δύναμή της με αριθμό μητρώου 113."ΑΙ ΤΑΧΥΔΡΟΜΙΚΑΙ ΤΗΛΕΦΩΝΙΚΑΙ ΔΙΕΥΘΥΝΣΕΙΣ ΤΩΝ ΕΠΙΣΗΜΩΝ ΣΩΜΑΤΕΙΩΝ ΑΘΗΝΩΝ-ΠΕΙΡΑΙΩΣ-ΕΠΑΡΧΙΩΝ ΑΠΟ ΤΟ ΕΠΙΣΗΜΟΝ ΔΕΛΤΙΟΝ ΤΗΣ ΕΠΟ", εφ. Αθλητισμός, 7 Ιανουαρίου 1939, σελ. 4 (ψηφ. σελ. 18) Η ποδοσφαιρική ομάδα του ΑΟΚ αγωνίστηκε συνεχώς στα πρωταθλήματα της Ε.Π.Σ. Αθηνών.

Στις 5 Αυγούστου 1934 με πρωτοβουλία του προπονητή του Αχ. Δρίβα διοργάνωσε στο Ζηρίνειο γυμναστήριο εσωτερικούς αγώνες στίβου "Ηρώδεια-Αττικά" έπειτα από αθλητική αδράνεια οκτώ ετών. Ακολούθησαν οι τρισυλλογικοί αγώνες "Ζηρίνεια", με τον Γ.Σ. Αμαρουσίου και τη Νέα Ερυθραία, σε στίβο, βόλεϊ και ποδόσφαιρο.

Το 1991 ο ΑΟ Κηφισιάς κατέκτησε το κύπελλο της ΕΠΣΑ, ενώ το 1989 ήταν φιναλίστ.

 Συγχώνευση με τον Πανερυθραϊκό και επανίδρυση 
Το 1999-2000 υποβιβάστηκε στη Β΄ ΕΠΣΑ. Για τη δημιουργία ενός ισχυρού σωματείου οι παράγοντες του συλλόγου αποφάσισαν να τη συγχωνεύσουν με τον Πανερυθραϊκό δημιουργώντας την «Ένωση Πανερυθραϊκού-ΑΟ Κηφισιάς». Η Ένωση δεν ευδοκίμησε και κατέληξε να αποτελεί ομάδα της Νέας Ερυθραίας.

Το 2006 παλιοί παράγοντες του Α.Ο. Κηφισιάς αποφάσισαν να επανιδρύσουν την ομάδα. Αγόρασαν το καταστατικό του μισοδιαλυμένου «Εθνικού Ελληνορώσων» και στις 29 Μαΐου 2006 ίδρυσαν τον «Α.Π.Ο. Κηφισιάς», ο οποίος αγκαλιάστηκε από το φίλαθλο κόσμο της Κηφισιάς και το 2011 ανέβηκε στην Α΄ Ε.Π.Σ. Αθηνών.

 Α.Ε. Κηφισιάς 

Το Μάιο του 2012 ο Α.Π.Ο. Κηφισιάς συγχωνεύτηκε με τον Α.Ο. Ελπιδοφόρος Κηφισιάς, ομάδα της Δ΄ Εθνικής, και δημιούργησαν την Α.Ε. Κηφισιάς.

 Τμήμα καλαθοσφαίρισης 
Το τμήμα καλαθοσφαίρισης του συλλόγου είναι ανενεργό.

 Τμήμα πετοσφαίρισης ανδρών 
Τη σεζόν 2007-2008 αγωνίστηκε στην Α1 μετά από 31 χρόνια απουσίας και κατέκτησε την 6η θέση. Κατέκτησε τη δεύτερη θέση στο Βαλκανικό πρωτάθλημα το 2008. Την περίοδο 2012-13 ήταν φιναλίστ στον τελικό Λιγκ Καπ. Την περίοδο 2013-14 ήταν φιναλίστ στον τελικό κυπέλλου, που διεξήχθη στην Καλαμάτα, χάνοντας 3-1 σετ από τον Ολυμπιακό και κατέλαβε την 3η θέση στην Α1 κατηγορία που είναι η υψηλότερη που έχει τερματίσει.

 Α.Ο.Π. Κηφισιάς 

Το 2015, το τμήμα πετοσφαίρισης ανδρών του Α.Ο. Κηφισιάς συγχωνεύθηκε με τον «Α.Ο. Μεταμόρφωσης» δημιουργώντας τον Α.Ο.Π. Κηφισιάς.Α.Ο.Π. Κηφισιάς   volleyleague.gr

 Διακρίσεις 
 Κύπελλο Ελλάδας
 Φιναλίστ (3): 2013−14, 2015−16, 2016–17
 Λιγκ Καπ
 Φιναλίστ (1): 2012−13
 Βαλκανικό Κύπελλο
 Φιναλίστ (1): 2008

 Τμήμα στίβου 
 Επιτυχίες 
 1 Πανελλήνιο πρωτάθλημα στίβου γυναικών: 1950
 2 Πανελλήνια πρωταθλήματα ανώμαλου δρόμου γυναικών: 1951, 1952

 Τμήμα αντισφαίρισης 
Ο σύλλογος διαθέτει τμήμα αντισφαίρισης.

 Τμήμα σκάκι 
Ο σύλλογος διαθέτει σκακιστικό τμήμα.ΕΝΩΣΕΙΣ – ΣΩΜΑΤΕΙΑ / ΝΟΜΟΣ ΑΤΤΙΚΗΣ / 17 chessfed.gr

 Παραπομπές 

 Εξωτερικοί σύνδεσμοι 

 Ο Α.Ο.Π. Κηφισιάς στην Ε.Σ.Α.Π.
 Νίκος Καρβελέας, "Η ίδρυση του Α.Π.Ο. Κηφισιάς (ή αλλιώς η επανίδρυση του Α.Ο.Κ.)"

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1932
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1932
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.Π.Α.Α.Α.
Κατηγορία:Ελληνικοί σύλλογοι στίβου